গতকাল সকাল ৯টা ১৮ মিনিটে চার বিচারপতি এজলাসে বসার পর প্রধান বিচারপতি আদেশ ঘোষণা করেন। আদেশ শুনে খালেদা জিয়ার আইনজীবীরা স্তব্ধ হয়ে যান। আদেশ শেষ হলে কার্যতালিকায় ৪ নম্বরে থাকা মামলার শুনানি শুরু হয়। তখনো সামনের সারিতে চুপচাপ বসেছিলেন খালেদা জিয়ার সিনিয়র আইনজীবীরা। তাঁদের পেছনে থাকা অপেক্ষাকৃত কনিষ্ঠ আইনজীবী ব্যারিস্টার এ এম মাহবুব উদ্দিন খোকন, ব্যারিস্টার নওশাদ জামির, ব্যারিস্টার কায়সার কামাল, ব্যারিস্টার মীর হেলালউদ্দিন সিনিয়র আইনজীবীদের আদালতে কিছু বলার জন্য চাপ দিতে থাকেন। কিন্তু সিনিয়র আইনজীবীরা কিছু বলতে নারাজ। এরই মধ্যে ৪ নম্বর মামলার শুনানি শেষে আদালত আদেশ দেন। এরপর জয়নুল আবেদীন দাঁড়িয়ে আদালতের দৃষ্টি আকর্ষণ করে বলেন, ‘আমি দুঃখিত, আপনারা যে আদেশ দিয়েছেন, তা বুঝতে পারিনি।’